	Univerzita Pavla Jozefa Šafárika v Košiciach	
Právnická fakulta
Ústav medzinárodného práva a európskeho práva
Podmienky hodnotenia z predmetu
Medzinárodné právo súkromné (UEP/MPS/22)
v dennom štúdiu 
pre zimný semester akad. r. 2026/2027

Hodnotenie z predmetu Medzinárodné právo súkromné sa uskutočňuje kombináciou priebežného hodnotenia a ústnej skúšky. Priebežné hodnotenie spočíva v spracovaní písomnej analýzy judikátu a jeho prezentácii. Uvedené platí aj pre študentov, ktorí majú predmet zapísaný ako opakovaný. V systéme LMS bude zverejnený zoznam pridelených judikátov vrátane termínov na odovzdanie písomnej analýzy a termínov na ústnu prezentáciu. 
Písomná analýza judikátu sa člení na 4 predpísané časti: I. Identifikačné údaje súdneho rozhodnutia, II. Skutkové okolnosti, III. Právna argumentácia súdu vzťahujúca sa k MPS, IV. Význam rozhodnutia pre MPS. Odovzdanie písomnej analýzy podľa predpísanej štruktúry je podmienkou pre ústnu prezentáciu judikátu.
Ústna prezentácia judikátu je povinná. V rámci vystúpenia študent odprezentuje význam ním spracovaného judikátu pre oblasť MPS. V prípade nedostatočnej kvality ústnej prezentácie (zásadné alebo početné pochybenia v charakteristike judikátu) má študent právo na 1 opravnú ústnu prezentáciu, ktorá sa uskutoční na seminári v týždni pridelenom na priebežné hodnotenia (7.12.2026 – 11.12.2026).
V rámci záverečnej ústnej skúšky študent odpovedá na jednu náhodne zvolenú skúšobnú otázku a rieši jedno náhodne zvolené zadanie prípadu. Zadania prípadov sa vopred nevyhlasujú. Na to, aby študent vyhovel skúške, musí vyhovujúco zodpovedať skúšobnú otázku, ako aj vyriešiť zadanie prípadu. Na skúške je možné použiť zbierku nekomentovaných právnych predpisov (Csach, Širicová: Materiály k štúdiu medzinárodného práva súkromného a procesného, 2022). Zbierka nesmie obsahovať vpísané poznámky; podčiarknutia a zvýraznenia textu sa povoľujú.
[bookmark: _GoBack]V súlade s čl. 12 ods. 8 Študijného poriadku UPJŠ je rozsah povinnej účasti na výučbe stanovený na reálnu účasť na minimálne siedmich seminárnych cvičeniach. V súlade s čl. 8 ods. 8 písm. c) Študijného poriadku UPJŠ sa stanovený rozsah povinnej účasti na výučbe vzťahuje aj na študentov, ktorí majú predmet zapísaný ako opakovaný. Kontaktná výučba pri opakovanom zápise predmetu sa odpúšťa, ak študent uspel na priebežnom hodnotení v rámci riadneho zápisu predmetu.

